สธ.ยัน! ไร้คนเสียชีวิตหลังฉีดวัคซีน – พบอาการร้ายแรง 1,148 ราย
สธ.ยืนยันเบื้องต้นไม่พบผู้เสียชีวิตหลังฉีดวัคซีนโควิด-19 แต่พบผู้มีอาการร้ายแรงหลังฉีดวัคซีนในวันที่ 28 ก.พ.-28 มิ.ย.64 จำนวน 1,148 ราย
2 ก.ค. 2564

นพ.เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค กล่าวถึง ผลสรุปสถานการณ์เหตุการณ์ไม่พึงประสงค์ภายหลังประชาชนเข้ารับการฉีดวัคซีนโควิด-19 ตั้งแต่ 28 ก.พ. – 27 มิ.ย.64 ได้รับการฉีดวัคซีนสะสมจำนวน 9,147,513 โดส จำนวนผู้มีอาการไม่พึงประสงค์ร้ายแรง สะสม 1,148 ราย คณะผู้เชี่ยวชาญได้พิจารณาแล้วเสร็จ 354 ราย อยู่ระหว่างติดตามข้อมูล 794 ราย
ทั้งนี้ ในจำนวนอาการไม่พึงประสงค์ร้ายแรง 354 คน เป็นคนที่เกี่ยวกับวัคซีน 67 ราย ซึ่งไม่มีรายใดเสียชีวิตเลย แต่เป็นอาการแพ้รุนแรง 21 ราย และมีรายงานว่า มีผู้ฉีดวัคซีนแอสตร้าเซเนก้าแล้วไปกระตุ้นให้เกิดลิ่มเลือด 1 ราย และได้รับการเข้ารักษาโรงพยาบาลศิริราชและหายเป็นปกติแล้ว ส่วนคนที่อาการไม่พึงประสงค์ เช่น  อาการวิตกกังวล และอาการทางกายแล้วหายได้เอง ซึ่งเกี่ยวกับการฉีดวัคซีน 210 ราย
ส่วนเหตุการณ์ร่วมไม่เกี่ยวกับวัคซีน เป็นเจ็บป่วยรักษาหาย 27 คน เสียชีวิต 43 คน และยังไม่สามารถสรุปได้ว่าเกี่ยวกับการฉีดวัคซีน 7 คน ซึ่งยืนยันว่า วัคซีนที่ฉีดยังมีความปลอดภัยสูง
“ผลการฉีดวัคซีนแล้วทั้งสิ้น 10,227,183 โดส มีผู้ได้รับวัคซีนเข็มที่ 1 จำนวน 7,364,585 ราย วัคซีนเข็มที่ 2 จำนวน 2,862,598 ราย ซึ่งเป็นวัคซีนของซิโนแวก 6,403,172 โดส แอสตร้าเซนเนก้า 3,766,190 โดส และซิโนฟาร์ม 57,830 โดส” นพ.เฉวตสรร